**Ministru kabineta rīkojuma projekta „Par diplomātiskā un konsulārā dienesta amatu, kādu var ieņemt Finanšu un kapitāla tirgus komisijas darbinieki, kuri nav ierēdņi” sākotnējās ietekmes novērtējuma ziņojums (anotācija)**

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Diplomātiskā un konsulārā dienesta likuma 3.panta otrā daļa, kas nosaka Ministru kabineta tiesības noteikt diplomātiskā un konsulārā dienesta amatus, kādus var ieņemt personas, kuras nav ierēdņi. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Ārlietu ministrija ir saņēmusi Finanšu un kapitāla tirgus komisijas (turpmāk - Komisija) lūgumu atbalstīt Komisijas specializētā atašeja institūta izveidi. Komisijas specializētais atašejs darbotos saskaņā ar Diplomātiskā un konsulārā dienesta likuma 11.pantu. Komisija pamato Komisijas specializētā atašeja institūta izveides nepieciešamību ar šādiem apsvērumiem. Saskaņā ar Komisijas izstrādāto „Finanšu un kapitāla tirgus regulēšanas un pārraudzības stratēģiju 2015.-2017.gadam” viena no stratēģiskām prioritātēm ir sekmēt Latvijas apstākļiem atbilstošu, ilgtspējīgu un finanšu pakalpojumu patērētājiem drošu un atbildīgu finanšu un kapitāla tirgus dalībnieku darbības biznesa modeļu ieviešanu. Tā kā Vašingtonā atrodas Pasaules Banka un Starptautiskais Valūtas fonds, kā arī liela daļa finanšu nozares samiti, konferences un apspriedes notiek ASV, Komisija izvirzītā mērķa sasniegšanai saskata nepieciešamību nodrošināt komunikāciju starp Latvijas Republikas, Eiropas Savienības un ASV kompetentām iestādēm finanšu sfērā, īpaši noziedzīgi iegūtu līdzekļu legalizācijas novēršanas jautājumos, un veicināt ASV kompetento iestāžu prasību izpratni un praktisko piemērošanu Komisijā un citās Latvijas Republikas kompetentajās iestādēs. Papildus minētajam atašeja pienākumos būtu informēt ārvalstu oficiālās institūcijas par Latvijas finanšu sistēmu, pārstāvēt Latvijas intereses dažādu ar finanšu pakalpojumu tirgiem saistītu jautājumu risināšanā, kā arī informēt Latvijas oficiālās institūcijas un sabiedrību kopumā par jaunākajām finanšu tirgus attīstības tendencēm un drošu un sakārtotu finanšu pakalpojumu vides nodrošināšanu. Komisijas ieskatā šo uzdevumu izpilde būtu jāuztic Komisijas specializētajam atašejam. Komisija ir izteikusi vēlmi nozīmēt specializēto atašeju Latvijas Republikas vēstniecībā Amerikas Savienotajās Valstīs (Vašingtonā). Ārlietu ministrija konceptuāli atbalsta Komisijas specializētā atašeja institūta izveidi. Šobrīd saskaņā ar Diplomātiskā un konsulārā dienesta likuma 11.pantu par specializēto atašeju var nozīmēt Saeimas, nozares ministrijas vai Latvijas Bankas amatpersonu. Likums neparedz iespēju paplašināt specializēto atašeju loku ar citu, likumā neminētu iestāžu amatpersonām. Ņemot vērā to, ka Komisija uzskata sava pārstāvja (specializētā atašeja) starptautiskajos finanšu jautājumos nozīmēšanu darbam Vašingtonā par ļoti aktuālu un steidzami risināmu uzdevumu, nepieciešamo grozījumu Diplomātiskā un konsulārā dienesta likumā virzīšana apstiprināšanai Saeimā aizņemtu pārāk ilgu laiku, kas kavētu Komisijas pārstāvja laicīgu nosūtīšanu darbā uz Vašingtonu. Ņemot vērā minēto, Ārlietu ministrija ir sagatavojusi rīkojuma projektu „Par diplomātiskā un konsulārā dienesta amatu, kādu var ieņemt Finanšu un kapitāla tirgus komisijas darbinieki, kuri nav ierēdņi” (turpmāk – rīkojuma projekts), pamatojoties uz Diplomātiskā un konsulārā dienesta likuma 3.panta otro daļu, kas dod deleģējumu Ministru kabinetam noteikt diplomātiskā un konsulārā dienesta amatus, kādus var ieņemt personas, kuras nav ierēdņi. Rīkojuma projekts nosaka, ka Finanšu un kapitāla tirgus komisijas pārstāvja starptautiskajos finanšu jautājumos amats Latvijas Republikas vēstniecībā Amerikas Savienotajās Valstīs (Vašingtonā) ir padomnieks diplomātiskajā un konsulārajā dienestā. Papildus rīkojuma projektam ir sagatavots arī Ministru kabineta sēdes protokollēmuma projekts, kurš paredz uzdevumu Ārlietu ministrijai izstrādāt grozījumus Diplomātiskā un konsulārā dienesta likumā, lai noteiktu, ka Finanšu un kapitāla tirgus komisijas darbinieki var ieņemt specializētā atašeja amatus saskaņā ar Diplomātiskā un konsulārā dienesta likuma 11.pantu. Līdz ar rīkojuma projekta virzīšanu apstiprināšanai Ministru kabinetā, Ārlietu ministrija virza arī grozījumus Ministru kabineta 2010.gada 29.jūnija noteikumos Nr.602 „[Noteikumi par pabalstu un kompensāciju apmēriem diplomātiskā un konsulārā dienesta amatpersonām (darbiniekiem) valsts tiešās pārvaldes amatpersonām (darbiniekiem), karavīriem, prokuroriem un sakaru virsniekiem par dienestu ārvalstīs un to izmaksas kārtība”, kuri papildinās noteikumu 2.punktu ar Komisiju, dodot tai tiesības piemērot šos noteikumus attiecībā uz savu pārstāvi starptautiskajos finanšu jautājumos Vašingtonā.](http://likumi.lv/doc.php?id=25244) Visas izmaksas, kas būs saistītas ar Komisijas pārstāvja nosūtīšanu darbā Vašingtonā, kā arī viņa uzturēšanās izmaksas, segs Komisija sava budžeta ietvaros. |
| 3. | Projekta izstrādē iesaistītās institūcijas | Ārlietu ministrija un Finanšu un kapitāla tirgus komisija |
| 4. | Cita informācija | FKTK pārstāvja ASV pienākumu izpilde ir saistīta tieši ar klātienes vizītēm dažādās sanāksmēs un konferencēs ASV par nozarei aktuāliem jautājumiem, līdz ar to FKTK pārstāvja uzturēšanās ASV ir lietderīgākais risinājums salīdzinājumā ar FKTK darbinieku norīkošanu komandējumos. Tāpat norādāms, ka saskaņā ar šīs nodaļas 2.punktā sniegto informāciju, FKTK pārstāvis pamatā nodrošinās operatīvu komunikāciju starp FKTK un ASV kompetentajām iestādēm, līdz ar to viņa pienākumos nav saskatāmas valsts ierēdnim raksturīgās funkcijas nozares politikas veidošanā. Saskaņā ar FKTK 2015.gada budžetu izdevumi tās pārstāvja ASV algošanai tiek lēsti 198 000 euro apmērā gadā.Rīkojuma projekta izpilde un izdevumi par Komisijas pārstāvja starptautiskajos finanšu jautājumos nosūtīšanu un uzturēšanu tiks nodrošināti no Komisijas budžeta līdzekļiem. Papildus finanšu līdzekļi no valsts budžeta netiks pieprasīti. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| 1. | Nepieciešamie saistītie tiesību aktu projekti | Grozījumi Ministru kabineta 2010.gada 29.jūnija noteikumu Nr.602 „[Noteikumi par pabalstu un kompensāciju apmēriem diplomātiskā un konsulārā dienesta amatpersonām (darbiniekiem) valsts tiešās pārvaldes amatpersonām (darbiniekiem), karavīriem, prokuroriem un sakaru virsniekiem par dienestu ārvalstīs un to izmaksas kārtība” 2.punktā, papildinot šajā punktā minētās institūcijas ar Komisiju. Līdz ar to Komisijai būs tiesības piemērot noteikumus attiecībā uz savu pārstāvi starptautiskajos finanšu jautājumos Vašingtonā.](http://likumi.lv/doc.php?id=25244)  |
| 2. | Atbildīgā institūcija | Ārlietu ministrija |
| 3. | Cita informācija | Nav |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Ārlietu ministrija un Finanšu un kapitāla tirgus komisija |
| 2. | Projekta izpildes ietekme uz pārvaldes funkcijām un institucionālo struktūru.Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Ņemot vērā to, ka FKTK plāno algot vienu FKTK pārstāvi ASV uz diviem gadiem, FKTK darbinieku skaits tiks palielināts par vienu darbinieku. |
| 3. | Cita informācija | Nav |

Anotācijas II., V. un VI. sadaļa – projekts šīs jomas neskar.

Ārlietu ministrs Edgars Rinkēvičs

Vīza: valsts sekretārs Andrejs Pildegovičs

22.05.2015. 17:00

921

Dāvis Daudzvārdis

67016163, davis.daudzvardis@mfa.gov.lv